## Odluka o dokupu staža osiguranja svećenika, redovnica i redovnika

### NN 32/1999 (2.4.1999.), Odluka o dokupu staža osiguranja svećenika, redovnica i redovnika

# HRVATSKI ZAVOD ZA MIROVINSKO OSIGURANJE

Na temelju odredbe članka 28. stavka 3. Zakona o mirovinskom osiguranju
("Narodne novine", broj 102/98) i članka 19. stavka 1. točke 1. Statuta
Hrvatskog zavoda za mirovinsko osiguranje ("Narodne novine", broj 163/98),
Upravno vijeće Hrvatskog zavoda za mirovinsko osiguranje, na sjednici održanoj
30. ožujka 1999., donosi

## **ODLUKU**

### **O DOKUPU STAŽA OSIGURANJA SVEĆENIKA, REDOVNICA I REDOVNIKA**

Članak 1.

Osiguranik - svećenik, redovnica i redovnik - odnosno korisnik mirovine
koji je umirovljen u tom svojstvu, mogu dokupiti u mirovinski staž kao
staž osiguranja razdoblja provedena u svećeničkoj ili redovničkoj službi
prije 1. siječnja 1999.

Članak 2.

Svojstvo osiguranika - svećenika, redovnika i redovnice iz članka 14.
Zakona o mirovinskom osiguranju ("Narodne novine", broj 102/98 - u daljnjem
tekstu: Zakon), utvrđuje se priznanjem svojstva osiguranika u obveznom
osiguranju prema odredbi članka 106. i 107. Zakona. Za svećenika, redovnicu
i redovnika - korisnika mirovine - mjerodavno je da su umirovljeni u svojstvu
vjerskog službenika za vjersku zajednicu.

Članak 3.

Potvrde o razdoblju obavljanja vjerske službe za vjersku zajednicu u
svojstvu svećenika, redovnice ili redovnika izdavat će vrhovna poglavarstva
pojedinih vjerskih zajednica na području Republike Hrvatske, za svaki pojedini
slučaj.

Članak 4.

Zahtjev za dokup staža podnosi se mjesno nadležnoj područnoj službi
Zavoda, a može se podnijeti najkasnije do 31. prosinca 2000.

Ako je podnositelj zahtjeva osiguranik, prema članku 14. Zakona, mjesno
je nadležna područna služba Zavoda na čijem je području osiguran.

Ako je podnositelj zahtjeva korisnik mirovine, mjesno je nadležna područna
služba Zavoda na čijem je području prebivalište podnositelja zahtjeva.

Članak 5.

U povodu zahtjeva za dokup staža osiguranja, područna služba Zavoda
provodi postupak i utvrđuje sljedeće:

- koja su razdoblja svećenik, redovnica ili redovnik proveli u svećeničkoj
ili redovničkoj službi prije 1. siječnja 1999.

- koliko staža osiguranja se može dokupiti

- koliko staža osiguranja se želi dokupiti.

Članak 6.

Nakon utvrđivanja činjenica i okolnosti iz članka 6. ove odluke, utvrđuje
se visina doprinosa koji je potrebno uplatiti za dokup staža osiguranja,
a ovisno o tome:

a) dokupljuje li staž osiguranik ili

b) dokupljuje li staž korisnik mirovine.

Članak 7.

Ako se staž osiguranja dokupljuje u svojstvu osiguranika - svećenik,
redovnica ili redovnik - doprinos se obračunava i plaća prema osnovici
osiguranja i stopi koja je utvrđena za godinu u kojoj je postupak pokrenut
(čl. 146. st. 3. Zakona) te prema dužini staža koji se dokupljuje.

Za razdoblje dokupljenog staža računat će se prosječni vrijednosni bodovi.

Članak 8.

Osiguraniku koji želi dokupiti staž osiguranja pri ostvarivanju prava
na mirovinu, mirovina će se izračunati prema odredbama članka 74. do 81.
Zakona, za ukupni mirovinski staž.

Doprinos za dokup staža osiguranja utvrdit će se na način propisan odredbama
članka od 10. do 13. ove odluke.

Članak 9.

Ako staž osiguranja dokupljuje korisnik mirovine ostvarene do 31. XII.
1998., osobni bodovi za određivanje nove mirovine izračunavaju se na sljedeći
način:

a) prema ukupnom mirovinskom stažu u koji je uračunat i mirovinski staž
koji se dokupljuje, utvrđuje se novi postotak od mirovinske osnovice i
prema propisima koji su važili do 31. XII. 1998.,

b) novi se postotak za određivanje mirovine podijeli sa starim postotkom
i s dobivenim rezultatom množe se osobni bodovi koji služe za izračun nove
mirovine.

Ukupna visina doprinosa za dokup staža osiguranja izračunava se prema
novoj visini mirovine utvrđenoj prema novim osobnim bodovima, na način
propisan člancima 10. do 13. odluke.

Članak 10.

Doprinos za dokup staža osiguranja određuje se prema spolu, godinama
života, visini mirovine, vjerojatnom trajanju života i broju godina i mjeseci
dokupljenog staža.

Članak 11.

Vjerojatno trajanje života određuje se prema Tablicama aktuarske matematike.

Članak 12.

Kao doživljena godina života od koje se počinju računati vjerojatne
godine života, prema ovoj odluci, uzimaju se godine života na dan dokupa
staža osiguranja.

Kao dan dokupa staža osiguranja uzima se dan podnošenja zahtjeva za
dokup staža osiguranja.

Članak 13.

Izračun visine doprinosa za dokup staža osiguranja obavlja se na način
propisan u glavi VII. pod 3. važećih Tablica aktuarske matematike.

Članak 14.

U mirovinski staž kao staž osiguranja uračunava se samo ono vrijeme
dokupljenog staža za koje je doprinos u cijelosti uplaćen.

Članak 15.

Doprinosi se moraju uplatiti najkasnije u roku od 3 mjeseca od dana
dostavljanja rješenja o dokupu staža osiguranja.

U slučaju kašnjenja uplate doprinosa, obračunavaju se zakonske kamate.

Članak 16.

Nakon provedenog postupka i izračunavanja visine doprinosa za dokup
staža, donosi se rješenje o dokupu staža osiguranja.

Podaci o dokupljenom stažu unose se na propisanim tiskanicama prijava
za vođenje matične evidencije osiguranika, odnosno korisnika mirovina.

Članak 17.

Doprinos za dokup staža osiguranja uplaćuje se u korist Zavoda i jednom
uplaćeni doprinosi se ne vraćaju.

Članak 18.

Protiv rješenja u prvom stupnju može se izjaviti žalba Središnjoj službi
Zavoda kao nadležnom drugostupanjskom tijelu.

Članak 19.

Rješenje o dokupu staža osiguranja podliježe reviziji koja se provodi
u skladu s odredbama članaka 123. do 125. Zakona.

Članak 20.

Ova odluka stupa na snagu osmoga dana od dana objave u "Narodnim novinama",
a primjenjuje se od 1. siječnja 1999.

Klasa: 140-13/99-01/1509
Urbroj: 341-99-01/99-24
Zagreb, 30. ožujka 1999.

Predsjednik
Upravnog vijeća Hrvatskog zavoda
za mirovinsko osiguranje **prof. dr. sc. Željko Potočnjak,** v. r.

Odluka, NN 32/1999-682